**הצעה למערך פעילות לפתיחת שנה- אנחנו ואירועי הקיץ**

***תיקון הלב ♦ תיקון עולם - לטעת את העולם באדם ♦ פיתוח תודעה של מחויבות ואחריות ♦ קידום ברמות השיפוט המוסרי***

**מטרות:**

1. מתן הזדמנות לחניכים לבחון ולהביע רגשות ועמדות ביחס לנושאים שמעסיקים אותם
2. חיבור החניכים לאירועים אקטואליים שיש בהם רלוונטיות לחייהם
3. תרגול בשיח ערכי-מוסרי
4. קריאה לפעולה- התמקדות בנושא אחד בו הכיתה נרתמת לעשייה משמעותית

**רציונאל:**

בפתיחת השנה נרצה לאפשר לחניכים לשתף ברמה האישית בחוויות משמעותיות מהחופש, ולהתייחס למספר אירועים חברתיים שקרו בארץ בקיץ ונוגעים באופן ישיר לחיים של כולנו ובפרט לחיי מתבגרים בחברה הישראלית.

חשוב לתת מקום לנושאים אלו שיש להם נגיעה ישירה לחייהם של רוב הנערים שאנחנו פוגשים ולראות בכך הזדמנות להתחבר לרלוונטיות ולייצר מרחב שמאפשר לנערים להביא את עצמם.

**מבנה המפגשים- הצעה:**

ההצעה היא למהלך שאפשר לחלק למספר שיעורי מחנך, או לקיים בתחילת שנה כמפגש אחד ארוך.

* החלק הראשון הוא סבב של שיתוף אישי בחוויות שעברו על החניכים בחופש. כדאי לתת לחלק הזה זמן ולשהות במה שעולה. אפשר לבחור אם לעשות את הסבב הזה בצורה קלילה שכל אחד יספר חוויה מהקיץ, או להיעזר בכרטיסיות שמאפשרות להעלות גם חוויות מורכבות יותר.
* בחלק השני של הפעילות נכוון לבחינת עמדות ורגשות ביחס לאירועים חברתיים שונים ויצירת דיון ושיח ערכי-מוסרי עם חיבור לרלוונטיות של המקרים האלו עבור החניכים.
* בהמשך לשלב השני, או כמפגש נפרד, נרצה לעודד את הנערים להתמקד במסר אחד שייקחו על עצמם לקדם מתוך אמירה של לקיחת אחריות על המציאות. חשוב לקחת את הדיון (שיכולות לעלות בו אמירות קשות ומייאשות..) למקום של עשייה ומסוגלות להשפיע במקומות שחשובים לנו.

**מהלך:**

המצלה- כדאי לשבת במעגל ללא מחיצות של שולחנות.

1. סבב פתיחה- שיתוף בחוויה שהייתה לי משמעותית בחופש (מצורפות כרטיסיות נספח א'). לתת מקום למה שעולה, לאפשר לכל אחד לדבר ולהקשיב למה שעולה.

(למחנך/ת: יש כאן הזדמנות להרגיש את הקבוצה/כיתה, איפה החניכים? מה מעסיק אותם? ובאיזה מקום הם פותחים את השנה? הסבב עשוי להתארך ולהעלות תכנים מורכבים, חשוב לייצר אווירה פתוחה ולא שיפוטית.

אפשר לרשום לעצמנו בדף פרטי את הדברים שהחניכים מעלים. הרישום מאפשר לנו להתרכז בחוויות שעולות, לתת לחניכים תחושה שמה שהם אומרים חשוב לנו. בנוסף הדברים שיעלו יוכלו לשמש אותנו בהמשך בשיחה אישית בה נפתח ממקום איכפתי, שזוכר ומכיר את מה ששיתפו).

1. איזה דברים שמעתם שקרו במדינה שלנו בתקופה הזו? לפזר כרטיסיות עם כותרות מהעיתונים ולהכין גם כרטיסיות ריקות שיהיה אפשר להוסיף בהן דברים נוספים שיעלו.
2. כל אחד מקבל מדבקה ומדביק על אירוע אחד שנגע בו במיוחד, אפשר לבקש שכל אחד יכתוב ליד המדבקה במילה אחת מה האירוע הזה עשה לו בלב. 4-5 משתתפים משתפים איפה האירוע הזה פגש אותם. בשלב הזה נאפשר דיון ותגובות גם על אירועים ספציפיים וגם על התמונה הכוללת.

 (למחנך: כדאי לחשוב לפני הפעילות מה הנושאים ה"רגישים" בקבוצה ולחשוב איך נרצה להתמודד עם תגובות "קצה". רצוי שבדיון יעלו שאלות של 'שיפוט המוסרי' כמו: איך אנחנו מתבוננים על האירוע הזה? מה חושבים עליו? האם הייתי רוצה להיות שם? ולצד שאלות שמאפשרות התבוננות, למחנכים ולחניכים, כמו: מה מביא נער למקום כזה? מה חסר לו? ומה הוא מבקש שיקרה?)

1. קריאה לפעולה: משהו אחד שאנחנו רוצים לעשות בו פעולה אקטיבית ככיתה- נציע לחניכים לקחת נושא אחד שככיתה הוא מפריע להם במיוחד או שהיו רוצים לשפר (לדוגמא: גזענות/ אלימות מינית/ רצון לתרום למשהו ככתה)

ולחשוב מה אנחנו יכולים לעשות כדי להשפיע על הסביבה בנושא הזה.